CELEX: 32004D0614
Language: hu
Date: 2004-08-24 00:00:00
Title: 2004/614/EK: A Bizottság határozata (2004. augusztus 24.) a dél-afrikai köztársaságbeli madárinfluenza nagy patogenitású formája elleni védekezési intézkedésekről (az értesítés a B(2004) 3293. számú dokumentummal történt)(EGT vonatkozású szöveg)

25.8.2004   
            
            
               HU
            
            
               Az Európai Unió Hivatalos Lapja
            
            
               L 275/20
            
         
      A BIZOTTSÁG HATÁROZATA
   
   (2004. augusztus 24.)
   a dél-afrikai köztársaságbeli madárinfluenza nagy patogenitású formája elleni védekezési intézkedésekről
   (az értesítés a B(2004) 3293. számú dokumentummal történt)
   (EGT vonatkozású szöveg)
   (2004/614/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Gazdasági Közösséget létrehozó szerződésre,
   tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (6) és (7) bekezdésére,
   tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (6) bekezdésére,
   mivel:
   
               (1)
            
            
               A madárinfluenza erősen ragályos, vírusos baromfi- és madárbetegség, mely gyorsan járványos méreteket ölthet súlyosan veszélyeztetve az állat- és közegészségügyet, valamint jelentősen csökkentve a baromfiágazat jövedelmezőségét.
            
         
               (2)
            
            
               Fennáll annak a veszélye, hogy a kórokozó a nemzetközi kereskedelmen keresztül megjelenhet az élő baromfiban és a baromfitermékekben.
            
         
               (3)
            
            
               2004. augusztus 6-án a Dél-afrikai Köztársaság megerősítette a madárinfluenza nagy patogenitású formájának két kitöréseit az egyik, Cape Province vidéken található laposmellűfutómadár-állományban.
            
         
               (4)
            
            
               A megállapított madárinfluenza-vírustörzs a H5N2 altípus alá tartozik, amely különbözik a jelenleg Ázsiában járványt okozó törzstől. Az eddigi kutatások alapján megállapítható, hogy ennek az altípusnak a közegészségügyre gyakorolt hatása alacsonyabb, mint az Ázsiában jelen lévő törzs esetében, amely a H5N1 vírus altípusába tartozik.
            
         
               (5)
            
            
               Jelenleg a baromfi és baromfitermékek vonatkozásában a Dél-afrikai Köztársaság csak élő laposmellű futómadárnak és azok keltetőtojásainak, a laposmellű futómadár friss húsának és ezen madarak húsát tartalmazó húsipari termékeknek/húskészítményeknek, valamint baromfin kívüli egyéb madárfajoknak a Közösségbe történő behozatalára kapott engedélyt.
            
         
               (6)
            
            
               Azonban 2004. augusztus 6-án a Dél-afrikai Köztársaság illetékes hatóságai felfüggesztették a bizonyítványok kiállítását az EU-ba irányuló élő laposmellű futómadarak és azok húsa, valamint egyes húsipari termékek vonatkozásában a helyzet konszolidálódásáig.
            
         
               (7)
            
            
               Mivel a betegségnek a Közösségben való megjelenése tekintetében fennáll az állatok egészségét érintő veszély, a 2004. július 16-án levágott madarakból származó élő laposmellű futómadárnak és azok keltetőtojásainak, a laposmellű futómadár friss húsának, ezen fajoknak a húsából készült vagy ezen fajoknak a húsát tartalmazó húskészítményeknek és húsipari termékeknek a Dél-afrikai Köztársaságból történő behozatalát a 2004. augusztus 10-i 2004/594/EK bizottsági határozat (3) felfüggesztette.
            
         
               (8)
            
            
               A 2000/666/EK bizottsági határozatnak (4) megfelelően a baromfin kívüli egyéb madárfajok behozatala a Nemzetközi Állatjárványügyi Hivatal (OIE) tagországaiból engedélyezett a származási ország által kibocsájtott állat-egészségügyi biztosítékok megléte és a tagállamokban a behozatalt követő szigorú karanténintézkedések végrehajtása esetén.
            
         
               (9)
            
            
               Azonban kiegészítő intézkedésként a baromfin kívüli egyéb madárfajoknak, beleértve a tulajdonosukat kísérő, kedvtelésből tartott madarakat is, a Dél-afrikai Köztársaságból történő behozatala is felfüggesztésre került a 2004/594/EK határozattal abból a célból, hogy ki lehessen zárni minden lehetséges veszélyt a betegségnek a tagállamok felügyelete alatt működő karanténállomásokban történő előfordulásával kapcsolatosan.
            
         
               (10)
            
            
               A 97/222/EK bizottsági határozat (5) megállapítja azon harmadik országok jegyzékét, amelyekből a tagállamok jogosultak húsipari termékek behozatalára, valamint általános kezelési rendszert állít fel a betegségnek az ilyen termékeken keresztül történő terjedésének a megelőzése céljából. A kezelés, amelynek a terméket alá kell vetni, a származási ország egészségügyi helyzetétől függ annak a fajnak a vonatkozásában, amelyből a hús származik; a kereskedelem szükségtelen megterhelésének elkerülése érdekében azoknak a Dél-afrikai Köztársaságból származó, laposmellű futómadár húsából készült termékeknek a behozatalát, amelyeket teljes egészében legalább 70 °C-on kezeltek, továbbra is engedélyezni kell.
            
         
               (11)
            
            
               Az 1774/2002/EK európai parlamenti és tanácsi rendelettel (6) összhangban a Dél-afrikai Köztársaságból származó madárfajokból készült, nem kezelt vadásztrófeák behozatala jelenleg engedélyezett. A jelenlegi madárinfluenza-helyzetet figyelembe véve ezeket a behozatalokat fel kell függeszteni, megelőzve így a betegségnek a Közösségben való megjelenését.
            
         
               (12)
            
            
               Az 1774/2002/EK rendelettel összhangban a Dél-afrikai Köztársaságból származó feldolgozatlan tollazatoknak és ezek részeinek behozatala jelenleg engedélyezett. A jelenlegi madárinfluenza-helyzetet figyelembe véve ezeket a behozatalokat fel kell függeszteni, megelőzve így a betegségnek a Közösségben való megjelenését. Azonban tollazatok behozatala engedélyezhető, amennyiben kereskedelmi kísérőokmány igazolja, hogy a tollazatokon bizonyos kezelést elvégeztek.
            
         
               (13)
            
            
               Az állati takarmányok és gyógyszeripari vagy műszaki termékek előállítása során használt nyersanyagokra vonatkozó higiéniai ellenőrző intézkedések alkalmazása lehetővé teszi az ilyen termékek ellenőrzés alá eső behozatalának kizárását ezen határozat hatásköréből.
            
         
               (14)
            
            
               Ezért a Dél-afrikai Köztársaság egész területére kiterjedő védekezési intézkedéseket meg kell hosszabbítani, és a 2004/594/EK határozatot hatályon kívül kell helyezni.
            
         
               (15)
            
            
               Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A tagállamok felfüggesztik a Dél-afrikai Köztársaság területéről származó alábbi termékek behozatalát:
   
               —
            
            
               élő laposmellű futómadár és azok keltetőtojásai, valamint
            
         
               —
            
            
               baromfin kívüli egyéb madárfajok, beleértve a tulajdonosukat kísérő, kedvtelésből tartott madarakat.
            
         2. cikk
   A tagállamok felfüggesztik a Dél-afrikai Köztársaság területéről származó alábbi termékek behozatalát:
   
               —
            
            
               laposmellű futómadár friss húsa,
            
         
               —
            
            
               ezen fajoknak a húsából készült vagy ezen fajoknak a húsát tartalmazó húskészítmények és húsipari termékek,
            
         
               —
            
            
               bármelyik madárfajból készült, nem kezelt vadásztrófea,
            
         
               —
            
            
               feldolgozatlan tollazatok és ezek részei.
            
         3. cikk
   1.   A 2. cikktől eltérve a tagállamok engedélyezik az azon cikk által érintett termékek behozatalát, amennyiben azok 2004. július 16. előtt vágott fajoknak a húsából származnak.
   2.   Az (1) bekezdésben említett termékek termékszállítmányához csatolt állatorvosi bizonyítványnak az érintett fajnak megfelelően a következő szavakat kell tartalmaznia:
   
      „A 2004/614/EK határozat 3. cikkének (1) bekezdésével összhangban 2004. július 16. előtt vágott laposmellű futómadár friss húsa, ezen madár húsából készült vagy húsát tartalmazó húsipari termék, ezen madár húsából készült vagy húsát tartalmazó húsipari készítmény (7).
   
   3.   A 2. cikktől eltérve a tagállamok engedélyezik a laposmellű futómadár húsából készült vagy húsát tartalmazó húsipari termékek behozatalát, amennyiben azokon elvégezték a 97/222/EK bizottsági rendelethez csatolt melléklet IV. részének B., C. vagy D. pontjában leírt különleges kezelést.
   4.   A feldolgozott tollazatoknak és ezek részeinek (kivéve a dekoratív célra használt feldolgozott tollazatokat, utazók által magáncéllal szállított feldolgozott tollazatokat vagy magánszemélyeknek nem ipari céllal küldött feldolgozott tollazatokat) behozatalát illetően a termékszállítmányhoz csatolt kereskedelmi okmány igazolja, hogy a feldolgozott tollazatokon és ezek részein gőzölési vagy más módszerrel elvégezték a kezelést így akadályozva meg a kórokozók terjedését.
   4. cikk
   A 2004/594/EK határozat hatályát veszti.
   5. cikk
   A tagállamok módosítják behozatali intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatni kell a Bizottságot.
   6. cikk
   A betegség alakulását és a Dél-afrikai Köztársaság állat-egészségügyi hatóságai által közölt információkat figyelembe véve ez a határozat felülvizsgálatra kerül.
   7. cikk
   Ezt a határozatot 2005. január 1-jéig kell alkalmazni.
   8. cikk
   Ennek a határozatnak a tagállamok a címzettjei.
   
      Kelt Brüsszelben, 2004. augusztus 24-én.
      
         
            a Bizottság részéről
         
         David BYRNE
         
         
            a Bizottság tagja
         
      
   
   
      (1)  HL L 268., 1991.9.24., 56. o. A legutóbb a 2003-as okmánnyal módosítva.
   
      (2)  HL L 24., 1998.1.31., 9. o. A legutóbb a 882/2004/EK európai parlamenti és tanácsi rendelettel (HL L 165., 2004.4.30., 1. o.) módosított irányelv.
   
      (3)  HL L 265., 2004.8.12., 9. o.
   
      (4)  HL L 278., 2000.10.31., 26. o. A legutóbb a 2002/279/EK határozattal (HL L 99., 2002.4.16., 17. o.) módosított határozat.
   
      (5)  HL L 98., 1997.4.4., 39. o. A legutóbb a 2004/245/EK határozattal (HL L 77., 2004.3.13., 39. o.) módosított határozat.
   
      (6)  HL L 273., 2002.10.10., 1. o. A legutóbb a 878/2004/EK rendelettel (HL L 162., 2004.4.30., 62. o.) módosított rendelet.
   
      (7)  A nem kívánt rész törlendő.”